CEFNOGAETH AT WCRÁIN | Y Mentrau Iaith
CEFNOGAETH AT WCRÁIN
by Heledd ap Gwynfor | Maw 4, 2022 | Datganiad Gwasg, Mentrau Iaith Cymru, Newyddion
Mae'r Mentrau Iaith mewn un llais yn condemnio'r rhyfel sydd yn digwydd yn Wcráin ar hyn o bryd.
Dywed Iwan Hywel o Fentrau Iaith Cymru: "Y bobol llawr gwlad sydd yn cael eu effeithio waethaf bob amser mewn rhyfel, nid y rheiny sydd yn achosi dioddefaint a thrallod. Mae'n sefyllfa cwbl torcalonnus."
Mae'n amlwg bod awydd gan bobol yng Nghymru i helpu gyda nifer yn holi sut mae gallu gwneud hynny yn effeithiol. Mae hyn yn wir am y Mentrau Iaith sydd yn cyfeirio pobl at elusennau gweithgar fel y Groes Goch er mwyn cyfrannu arian all helpu'r bobol yn Wcráin yn unionsyth.
Mae Menter Dinefwr wedi sefydlu man casglu ar gyfer nwyddau a rhoddion i bobl Wcráin yn Hengwrt, Stryd Caerfyrddin, Llandeilo, SA19 6AE. Yno gall y cyhoedd ollwng rhoddion i'r achos rhwng 9.30am a 4.30pm o ddydd Llun i ddydd Sadwrn.
"Mae'r sefyllfa i bobl Wcráin a'r ffoaduriaid yn y gwledydd cyfagos yn ofnadwy ac rydym yn falch o allu cynnig unrhyw gymorth posib drwy gydweithio â gwirfoddolwyr lleol," meddai Owain Gruffydd, Prif Weithredwr Menter Dinefwr. "Mae'r sefyllfa bresennol yn argyfwng dyngarol enfawr a bydd yr holl eitemau a rhoddion yn cael eu trosglwyddo i'r rheini mewn angen."